C 47/114
BG
Официален вестник на Европейския съюз
7.2.2023 г.
Сряда, 6 юли 2022 r.
80. приветства приемането на Националната стратегия за наказателно преследване на военни престъпления за периода 2021 — 2026 г. и неотдавнашното начало на работата на различни органи и механизми за докладване, свързани с нейната работа; подчертава значението на прозрачното и приобщаващо изпълнение на стратегията; настоятелно приканва сръбските органи да се противопоставят решително на възхваляването на осъдени военнопрестъпници и да преустановят всякаква разединяваща реторика и действия, които подкопават целостта на съседните държави и застрашават регионалната стабилност и помирение; настоятелно призовава сръбските органи да покажат истински ангажимент за разследване и завеждане на съдебни дела за военни престъпления; отново заявява, че в Европа няма място за отричане на геноцид; 81. подчертава важността на регионалното сътрудничество във връзка с военните престъпления и безследно изчезналите лица и призовава сръбските органи да осъждат всички форми на изказвания, подбуждащи към омраза, кампаниите за сплашване, общественото одобрение и отричане на геноцида, както и престъпленията срещу човечеството и военните престъпления; изразява съжаление, че някои сръбски органи и някои сръбски политици продължават да отричат геноцида в Сребреница; призовава сръбските органи да осигурят продължаването на съдебните дела за военни престъпления, включително на местно равнище, както и да постигнат правосъдие за жертвите чрез признаване и зачитане на съдебните присъди за военни престъпления, борба срещу безнаказаността за престъпления по време на война, разследване на случаи на изчезнали лица, разследване на масовите гробове и подкрепа за националните прокурори при изправянето на извършителите пред съда; 82. осъжда нарастващото присъствие на осъдени военни престъпници като Веселин Шливанчанин, Драголюб Ойданич и Никола Шайнович в медийното пространство, което те използват за разпространяване на омраза и нетърпимост към националните малцинства в Сърбия; 83. призовава ЕС и неговите съюзници още по-усилено да работят за помирението; приветства подновения ангажимент на съюзниците от ЕС, по-специално назначаването на специални пратеници на САЩ, Обединеното кралство и Германия за Западните Балкани, призовава ги да се ангажират в тясно сътрудничество и координация с пратеника на ЕС с оглед засилване на ефекта на лоста и предоставяне на съгласувани консултации и подкрепа; 84. потвърждава подкрепата си за инициативата за създаването на регионалната комисия за установяване на фактите за военните престъпления и другите тежки нарушения на правата на човека, извършени на територията на бивша Югославия (RECOM); 85. приветства началото на прилагането на зона без роуминг в целия регион на Западните Балкани, считано от 1 юли 2021 г., с което се подобрява свързаността и се осигуряват осезаеми и конкретни ползи за гражданите и за предприятията в региона; приветства приемането на Декларацията от Бърдо, подписана от длъжностни лица на ЕС и лидери на държавите от Западните Балкани, в която се признава значението на това постижение; настоятелно призовава Съвета и Комисията да работят с органите на държавите от Западните Балкани за премахването на таксите за роуминг между Западните Балкани и Европейския съюз; 86. настоятелно призовава сръбските органи недвусмислено да подкрепят създаването на общ регионален пазар в рамките на Берлинския процес, като трамплин към процеса на присъединяване на страната към ЕС; подчертава, че всички схеми за регионално икономическо сътрудничество в Западните Балкани следва да бъдат приобщаващи и приемливи за всички шест държави и че те следва да установяват равнопоставено сътрудничество между шестте държави, като същевременно укрепват по-нататъшното привеждане в съответствие със стандартите и достиженията на правото на ЕС; Социално-икономически реформи 87. приветства постигнатия напредък в развитието на действаща пазарна икономика, въпреки че държавата запазва силно присъствие, и факта, че последиците от кризата с COVID-19 за икономиката бяха успешно смекчени, наред с другото с навременни мерки за фискална и парична подкрепа; въпреки това призовава сръбските органи да предоставят целенасочена подкрепа, свързана с пандемията, за уязвимите домакинства и предприятия; отбелязва, че ЕС продължи да предоставя съществена подкрепа на Сърбия за нейното социално-икономическо възстановяване и за непосредствените медицински нужди, в т.ч.
Допълнителна помощ от 10 млн. евро; 88. отбелязва със загриженост, че не е разследвано нито едно от твърденията, посочени в предишния доклад на разследващи журналисти за манипулиране от страна на правителството на статистически данни за COVID-19 за политически цели; подчертава, че доверието и прозрачността са от особено значение в усилията на правителството за борба с COVID-19, и поради това настоятелно призовава сръбското правителство да предостави на гражданите всички съответни статистически данни; 89. отбелязва, че въпреки подобренията, пазарът на труда все още изпитва структурни проблеми и е изправен пред демографски и миграционни предизвикателства; призовава Сърбия да подобри положението на жените на пазара на труда и да продължи приспособяването на образованието и професионалното обучение към нуждите на пазара на труда, по-специално в областта на професионалното образование и обучение и във връзка с екологичния и цифровия преход;